钦定古今图书集成/明伦汇编/官常典/第401卷 > 戴士衡
## 钦定古今图书集成/明伦汇编/官常典/第401卷 > 戴士衡

按《明外史》本传：“士衡，字章尹，莆田人。万历十七年进
士。除新建知县，擢吏科给事中。时方用师朝鲜，集水
陆兵天津，以资应援。士衡言河间州县多弃地，请人
给田五十亩，畀牛种以耕，一年而罢饷，三年而田可
尽辟。从之。蓟州总兵官王保滥杀南兵，士衡极论其
罪。已，请亟补言官”，劾石星误国大罪五。山东税使陈
增请假便宜，得举刺将吏；淮扬鲁保亦请节制有司。
士衡言：“堂堂天朝，不宜令刀锯之馀品题天下豪杰，
恐王振、刘瑾复见于今。”仁圣太后梓宫发引，帝不亲
送。士衡言：“母子至情，送死大事，奈何于内庭数武地，
靳一举足劳？今山陵竣事，愿陛下扶杖出迎神主，庶
少慰圣母之灵，答臣民之望。”锦衣千户郑一麟奏开
昌平银矿。士衡以地逼天寿山，抗疏力争，皆不报。二
十五年正月，极陈天下大计，言：“方今事势不可知者
三：天意也，民心也，气运也。大可虑者五：纪纲废弛也，
戎狄侵陵也，根本动摇也，武弁疏略也，府藏殚竭也。
其切要而当亟正者一，则君心也。因陛下高拱九重，
殆将十载，目不睹师保之容，耳不闻丞弼之议，美丽
当前，燕媠自佚。即欲殚聪明，以计安社稷，其道无由。
诚宜时御便殿，召执政大臣讲求化理，则心清欲寡，
政事自修。”亦不报。日本封事败，再劾星及沈惟敬、杨
方亨，且列上防倭八事，多议行。俄劾南京工部尚书
叶梦熊、刑部侍郎吕坤、蓟辽总督孙矿及通政参议
李宜春。时矿已罢，宜春自引归，坤亦以直谏去。给事
中刘道亨、石坤力诋士衡，谓其受大学士张位指。士
衡亦劾道亨与星同乡，力护封事，为星报复。帝以言
官互争，皆报寝。寻劾罢文选郎中白所知。帝恶吏部
郎贬除者二十二人，因诘责吏科朋比。都给事中刘
为楫、杨廷兰、张正学、林应元及士衡俱引罪，诏贬为
楫一秩，与廷兰等并调外。士衡得蕲州判官。无何，诏
改远方，乃授陕西盐课副提举，未赴，会忧危，竑议起，
竟坐遣戍。先是，士衡再劾坤，谓潜进《闺范图》说，结纳
宫闱，因请举册立、冠婚诸礼。帝不悦。至是，有跋闺范
后者，名曰《忧危竑议》，诬坤动摇国本，与贵妃从父郑
承恩、户部侍郎张养蒙、山西巡抚魏允贞、吏科给事
中程绍、吏部员外郎邓光祚及道亨、所知等同盟结
纳，羽翼贵妃子。承恩大惧，以坤、道亨、所知故，与士衡
有隙。而全椒知县樊玉衡方上疏言“国本”，指斥贵妃，
遂妄指士衡实为之，玉衡与其谋。帝震怒，贵妃复泣
诉不已，夜半传旨逮下诏狱拷讯。比明，命永戍士衡
廉州，玉衡雷州。御史赵之翰复言：“是书非出一人。主
谋者张位，奉行者士衡，同谋者右都御史徐作、礼部
侍郎刘楚先、国子祭酒刘应秋、故给事中杨廷兰、礼
部主事万建崑也。诸臣皆位心腹爪牙，宜并斥。”帝入
其言，下之部院。时位已落职闲住，署事侍郎裴应章、
副都御史郭惟贤力为作等解。帝不许，夺楚先作官，
出应秋于外廷，兰、建崑谪边方，应章等复论救。帝不
悦，斥位为民。士衡等再更赦，皆不原。四十五年，士衡
卒于戍所。巡按御史田生金请脱其戍籍，释玉衡生
还。帝不许。天启中，赠太仆少卿。